'অবাধ নির্বাচন নিশ্চিত করতে আরও নিষেধাজ্ঞার আহবান'
অবাধ নির্বাচন নিশ্চিত করতে আরও নিষেধাজ্ঞার আহবান – মার্কিন সিনেটে বাংলাদেশ নিয়ে শুনানি বিষয়ে সমকালের শিরোনাম। খবরে বলা হয় বাংলাদেশে অবাধ ও সুষ্ঠু নির্বাচন নিশ্চিতে আরও নিষেধাজ্ঞাসহ বিভিন্ন পন্থা অব্যাহত রাখার জন্য যুক্তরাষ্ট্রের প্রতি আহ্বান জানিয়েছে দেশটির মানবাধিকার সংগঠনগুলো।
মঙ্গলবার মার্কিন সিনেটের টম লেনটস মানবাধিকার কমিশনে (টিএলএইচআরসি) বাংলাদেশের মানবাধিকার ইস্যুতে হওয়া শুনানিতে এ আহবান জানানো হয়। মানবাধিকার সংগঠনগুলোর প্রতিনিধিরা জানান, রাজনৈতিক সহিংসতা এখনও বেশি হচ্ছে।
মার্কিন সিনেটে শুনানি নিয়ে দৈনিক ইত্তেফাকের শিরোনাম বাংলাদেশে সুষ্ঠু নির্বাচন নিশ্চিতে আরো নিষেধাজ্ঞা প্রদানের আহবান। পত্রিকাটি বলছে শুনানিতে অংশ নেয়া মানবাধিকার সংগঠনগুলোর প্রতিনিধিরা জানান বাংলাদেশে প্রতিযোগিতামূলক রাজনৈতিক সমাবেশ প্রায়ই আন্তঃদলীয় সহিংসতায় পরিণত হয় এবং বিরোধী দলের বিক্ষোভ প্রায়ই পুলিশি দমনের মুখোমুখি হয়।
অবাধ ও সুষ্ঠু নির্বাচন নিশ্চিতে বাংলাদেশের বিরুদ্ধে আরও নিষেধাজ্ঞার আহবান - মানবজমিনের শিরোনাম এটি। তারা লিখেছে অবাধ ও সুষ্ঠু নির্বাচন নিশ্চিত করতে আরও নিষেধাজ্ঞাসহ বাংলাদেশের বিরুদ্ধে নতুন নীতি প্রণয়নের আহ্বান জানিয়েছে মার্কিন মানবাধিকার সংস্থাগুলো। তাদের দাবি, বাংলাদেশে ব্যাপক রাজনৈতিক সহিংসতা দেখা যাচ্ছে, পাল্টাপাল্টি ডাকা রাজনৈতিক সমাবেশগুলো সংঘর্ষের মধ্য দিয়ে শেষ হচ্ছে এবং বিরোধী দলগুলোর ডাকা বিক্ষোভ প্রায়ই দমনপীড়নের সম্মুখীন হচ্ছে।
খবরটি নিয়ে যুগান্তরের শিরোনাম - টম ল্যান্টস কমিশনের শুনানি বাংলাদেশে আরও নিষেধাজ্ঞার আহবান।
পত্রিকাটির আরেকটি প্রধান শিরোনাম হল যুক্তরাষ্ট্রের সঙ্গে নিরাপত্তা সংলাপ ঢাকায়
বিস্তারিত বলা হয়েছে যুক্তরাষ্ট্রের সঙ্গে বাংলাদেশের নবম নিরাপত্তা সংলাপ এবার ঢাকায় অনুষ্ঠিত হতে যাচ্ছে। আসছে নির্বাচনের আগে নিয়মিত সংলাপে বসতে যাচ্ছেন দুই দেশের কর্মকর্তারা।
Polls Guideline: EC to review it for foreign observers, journalists ডেইলি স্টার বলছে আন্তর্জাতিক নির্বাচন পর্যবেক্ষক ও সাংবাদিকদের ব্যাপারে ২০১৮ সালের যে নীতিমালা আছে সেটি পর্যালোচনা করবে নির্বাচন কমিশন।
কমিশন এ ব্যাপারে আসছে ২৩শে অগাস্ট সরকারের তথ্য, স্বরাষ্ট্র ও পররাষ্ট্র এ তিন মন্ত্রণালয় এবং জাতীয় রাজস্ব বোর্ডের সঙ্গে বৈঠক করবে। নীতিমালায় কোন পরিবর্তন দরকার কিনা তা সে ব্যাপারে সিদ্ধান্ত নেয়া হবে বলে জানিয়েছে নির্বাচন কমিশন।
এদিকে বাংলাদেশ পররাষ্ট্র মন্ত্রণালয়ের একটি ব্রিফিং নিয়ে সমকাল শিরোনাম করেছে বিদেশিরা নির্বাচন পর্যবেক্ষণে আগ্রহী তবে আবেদন করেনি।
এতে বলা হয়েছে বৃহস্পতিবার বিকেলে মন্ত্রণালয়ের সাপ্তাহিক ব্রিফিংয়ে পররাষ্ট্র মন্ত্রণালয়ের মুখপাত্র ও জনকূটনীতি অনুবিভাগের মহাপরিচালক সেহেলী সাবরীন জানান বাংলাদেশের জাতীয় নির্বাচনে পর্যবেক্ষণের জন্য বিভিন্ন দেশ ও সংস্থা আগ্রহ দেখিয়েছে। তবে তারা এখনও আবেদন করেনি।
শফিক রেহমান ও মাহমুদুর রহমানের ৭ বছর কারাদন্ড – নয়া দিগন্তের শিরোনাম। খবরে বলা হয় প্রধানমন্ত্রী শেখ হাসিনার ছেলে ও তার তথ্যপ্রযুক্তি বিষয়ক উপদেষ্টা সজীব ওয়াজেদ জয়কে অপহরণ করে হত্যার ষড়যন্ত্রের মামলায় সাংবাদিক শফিক রেহমান ও দৈনিক আমার দেশ পত্রিকার ভারপ্রাপ্ত সম্পাদক মাহমুদুর রহমানসহ পাঁচজনকে পৃথক দুই ধারায় সাত বছরের সশ্রম কারাদণ্ড দিয়েছেন আদালত। রায়ের সময় আসামিরা পলাতক থাকায় তাদের বিরুদ্ধে সাজাসহ গ্রেফতারি পরোয়ানা জারি করেন আদালত।
একই খবর নিয়ে কালের কন্ঠ শিরোনাম করেছে শফিক রেহমানসহ ৫ জনের ৭ বছর করে কারাদন্ড।
বলা হয় প্রধানমন্ত্রী শেখ হাসিনার ছেলে এবং তাঁর তথ্য-প্রযুক্তি বিষয়ক উপদেষ্টা সজীব ওয়াজেদ জয়কে অপহরণ ও হত্যাচেষ্টার মামলায় সাংবাদিক শফিক রেহমান, আমার দেশ পত্রিকার সাবেক ভারপ্রাপ্ত সম্পাদক মাহমুদুর রহমানসহ পাঁচজনকে সাত বছরের কারাদণ্ড দিয়েছেন আদালত। ২০১৫ সালে এ মামলাটি দায়ের হয়েছিল।
ঢাকাসহ সারাদেশে এক দফা দাবিতে আজ গণমিছিল – বিএনপির কর্মসূচী নিয়ে নয়া দিগন্তের এই খবরে বলা হয়েছে আজ শুক্রবার ঢাকাসহ সারা দেশের মহানগরগুলোতে সরকারের পদত্যাগের এক দফা দাবিতে গণমিছিল করবে বিএনপিসহ সমমনা জোটগুলো। এক দফার দাবি বিরোধী দলগুলোর এটি চতুর্থ কর্মসূচি। এক দফার সবগুলো কর্মসূচি ঢাকাকেন্দ্রিক হলেও এই প্রথম ঢাকার বাইরে মহানগরগুলোতে এই কর্মসূচির ব্যাপ্তি বাড়ানো হয়েছে।
সর্বজনীন পেনশনের যুগে বাংলাদেশ-কালের কন্ঠের প্রধান শিরোনাম।  তারা বলছে চাকরি শেষে সারা জীবন পেনশন নিরাপত্তার মতো সুবিধা এত দিন শুধু সরকারি চাকরিতেই ছিল। তবে মানুষের দীর্ঘদিনের প্রত্যাশা ছিল বেসরকারি খাতেও পেনশনব্যবস্থা চালুর। অবশেষে সরকারি সুবিধার মতো না হলেও নিজের জমানো টাকায় বহুল প্রত্যাশিত বেসরকারি খাতের সর্বজনীন পেনশন কর্মসূচি (স্কিম) চালু করেছে সরকার।
সবার উন্নত জীবন নিশ্চিতে সর্বজনীন পেনশন ব্যবস্থা – যুগান্তরের শিরোনাম। বৃহস্পতিবার উদ্বোধন হওয়া পেনশন ব্যবস্থা নিয়ে খবরটি। বৃহস্পতিবার গণভবন থেকে ভার্চুয়ালি যুক্ত হয়ে সর্বজনীন পেনশন ব্যবস্থার উদ্বোধন করে প্রধানমন্ত্রী বলেন, ‘আমরা পেনশন স্কিম চালু করেছি যাতে দেশের প্রত্যেক মানুষ উন্নত জীবনযাপন করতে পারে।’ তিনি বলেন, প্রাথমিকভাবে ছয়টির মধ্যে চারটি স্কিম প্রগতি, সুরক্ষা, সমতা ও প্রবাসী উদ্বোধন করা হয়েছে এবং অন্য দুটি পরে চালু করা হবে।
খবরটি নিয়ে পত্রিকার আরেকটি শিরোনাম সরকারি চাকরিজীবীরাও যুক্ত হচ্ছেন শিগগিরই। দ্রুতই প্রজ্ঞাপন জারি করে এ সিদ্ধান্ত বাস্তবায়ন করা হবে। এদিকে উদ্বোধনের পর প্রথমদিনেই আগ্রহ নিয়ে অনেকে যুক্ত হয়েছেন এই কর্মসূচিতে। বিপরীতে রেজিট্রেশন করতে গিয়ে দুর্ভোগেও পড়েন অনেকে।
Universal Pension Scheme: 6100 sign up withing 6 hours of launch চালু হওয়া সর্বজনীন পেনশন নিয়ে ইংরেজি দৈনিক ডেইলি স্টারের শিরোনাম। তারা বলছে প্রথমদিন বিকেল ৫টা পর্যন্ত ৬ হাজার ১০০ জন লোক সর্বজনীন পেনশন স্কিমে নিবন্ধন করেছেন। যার মধ্যে অন্তত ৪৬৩ জন প্রথম কিস্তির টাকাও দিয়েছেন।
নামি শিক্ষাপ্রতিষ্ঠানেও ডেঙ্গু বিস্তারের ‘আদর্শ পরিবেশ’ – দৈনিক সমকালের প্রধান শিরোনাম। বিস্তারিত বলা হয় যে, ডেঙ্গু মহামারি আকারে ছড়িয়ে পড়ায় শিক্ষাপ্রতিষ্ঠান পরিষ্কার-পরিচ্ছন্ন রাখতে বিভিন্ন নির্দেশনা দিয়েছিল শিক্ষা মন্ত্রণালয়। তবে তা পুরোপুরি মানা হচ্ছে না রাজধানীর নামিদামি প্রতিষ্ঠানগুলোতেও। শিক্ষাপ্রতিষ্ঠানের এই উদাসীনতা ও অবহেলার ফল হয়েছে ভয়াবহ। ভিকারুননিসা ও মতিঝিল আইডিয়ালের গত দেড় মাসে অন্তত সাত শিক্ষক-শিক্ষার্থী মারা গেছেন ডেঙ্গু আক্রান্ত হয়ে। অভিভাবকরা বলছেন, তারা ভীষণ আতঙ্কের মধ্যে সন্তানদের শিক্ষাপ্রতিষ্ঠানে পাঠান।
মৃত্যু কমাতে পারছে না স্বাস্থ্য বিভাগ – দেশের ডেঙ্গু পরিস্থিতি নিয়ে প্রথম আলো প্রধান শিরোনাম করেছে এটি। বলা হয়েছে ঢাকাসহ সারাদেশে ডেঙ্গুতে প্রতিদিন মৃত্যু হচ্ছে। সময়মতো উদ্যোগ নিলে কিছু মৃত্যু ঠেকানো যেত।
Public Hospital lack dengue testing kit – ইংরেজি দৈনিক নিউ এজের প্রধান শিরোনাম এটি। তারা বলছে দেশজুড়ে বিভিন্ন জেলায় সরকারি হাসপাতালগুলো ডেঙ্গু পরীক্ষার কিট স্বল্পতায় ভুগে। সরকারের স্বাস্থ্য বিভাগও হাসপাতালগুলো কিট যথাযথ সময়ে পৌঁছাতে পারছে না।
দামে হাঁসফাঁস সাধারণের সর্বনাশ – দেশ রুপান্তরের এই খবরে বলা হয়েছে ভোগ্যপণ্যের দাম প্রতিদিনই চক্রবৃদ্ধি সুদ হারের মতো বাড়ছে। সংসার চালাতে গিয়ে হাঁপিয়ে উঠেছে মানুষ। গেল এক বছরে পেঁয়াজ, সবজি, মাছ ও মাংসসহ নিত্যপণ্যের সবকিছুর দামই চরমে পৌঁছেছে। বছর ব্যবধানে কোনো কোনো পণ্যের দাম বেড়েছে শতভাগ। এ অবস্থায় স্বাভাবিক জীবনযাপন দুর্বিষহ হয়ে উঠেছে।

বাংলাদেশে সুষ্ঠু নির্বাচন নিশ্চিতে আরো নিষেধাজ্ঞা প্রদানের আহবান।